National Resistance Movement: Ekibiina kya National Resistance Movement ky'ekibiina ky'ebyobufuzi ekiri mu buyinza mu ggwanga lya Uganda okuva mu mwaka gwa lukumi mu lwenda kinaana mu mukaaga. Ebyafaayo: Ekibiina kya National Resistance Movement kyatandikibwawo ng’omugendo omununuzi ogwalwana olutalo lw'omu nsiko. Mu kiseera ekyo kyali kiyitibwa National Resistance Army era nga kye kyasuula gavumenti eyaliko ne kirinnya ku bukulembeze mu mwaka gwa lukumi mu lwenda kinaana mu mukaaga. National Resistance Movement egamba nti yakomyawo obutebenkevu mu ggwanga n’ebyobufuzi kw’ossa enfuga egoberera amateeka mu Uganda. Omukulembeze w'ekibiina, Yoweri Museveni yeenyigira mu lutalo olwaggyako Idi Amin mu lukumi mu lwenda nsanvu mu mwenda, era yali ne mu bwegugungo obwaviirako okugwa kwa Milton Obote mu lukumi mu lwenda kinaana mu etaano. Newankubadde nga kiri kityo, wazze walabikawo ebifaanagana wakati wa National Resistance Movement ne gavumenti ezaagisookawo. Okugeza, etteeka erifuga enkuŋŋaana eriyitibwa Public Order Management Bill lifaananako n’erya Public Order and Security Act eryaleetebwa mu lukumi mu lwenda nkaaga mu musanvu ku mulembe gwa Obote. Museveni by'azze ayogera nabyo byagala okwefaanaanyirizaako n'ebyo ebyayogerwa bannakyemalira abaasooka, okugeza yagamba nti, "Oyo yenna agezaako okuleeta obuzibu, tujja kumumaliriza. Besigye, omukulembeze w'oludda oluvuganya gavumenti yagezaako okucankalanya Kampala era ne tumuwaamu ku mukka ogubalagala n'akkakkana. Yali teyeetaaga kyasi, wabula omukka ogubalagala.” Ekirala, lumu yagamba nti, "ekizibu kya Afrika kye kimu wonna, kyokka ekya Uganda si kya bantu wabula abakulembeze abaagala okwekuumira mu buyinza okumala ebbanga eggwanvu ennyo." Mu kino, bangi eky'okuggyawo ekkomo ku bisanja pulezidenti by'alina okufuga baakiraba nga kya bukuusa. Mu biseera ebiyise, National Resistance Movement etenderezeddwa olw'okuleetawo obutebenkevu n'enkulaakulana mu byenfuna by'eggwanga eryali liyise mu biseera ebya gavumenti ez'enfuga embi, enkola ez’ekiyeekera n’entalo ez’omunda. Wabula, wakati mu bbula ly'emirimu eriri ku bitundu nkaaga mu bibiri ku buli kikumi mu bavubuka, okufuba kwayo mu byenfuna kuliko akabuuza. Obukulembeze buno bukoze kinene nnyo mu kulwanyisa ensaasaana y’akawuka ka mukeenenya mu Afrika. Wakati w’emyaka gy’ekyenda n'enkomerero yaagyo, Museveni yatenderezebwa amawanga ga Bulaaya ng'omu ku bakulembeze abalungi ab’omugigi omupya ku lukalu lwa Afrika. Obukulembeze bwe bwe bwalimu okulumba n'okweddiza ebimu ku bitundu bya Congo mu biseera by’olutalo lw’e Congo olw’okubiri olwalwanibwa mu ggwanga lya Democratic Republic of Congo era oluteeberezebwa okufiiramu abantu obukadde butaano mu emitwalo ana mu mwaka gwa lukumi mu lwenda kyenda mu munaana n'obukuubagano obulala obubadde mu bitundu ebyetooloddwa ennyanja. Ebirala ebisembyeyo okukolebwa gamba ng’okuggyawo ekkomo ku bisanja bya pulezidenti okwakolebwa ng'okulonda kwa bbiri mukaaga tekunnabaawo, okuwagira ebbago ly'etteeka erifuga enkuŋŋaana, National Resistance Movement okutyoboola eddembe lya bannamawulire n'abantu abali ku ludda oluvuganya gavumenti okugeza, okutiisatiisa abalonzi nga bakozesa abakuumaddembe, okukwata abawakanya gavumenti n'okutta abantu mu bumenyi bw'amateeka kirese abantu bangi abakkiririza mu nfuga eya demokulaasiya n'amateeka, nga bagyewuunya. Ennaku zino, ebiyitiŋŋana nti mutabani wa pulezidenti, Muhoozi Kainerugaba yandisikira kitaawe byongedde okwogeza abantu bangi ebisongovu. Ekigambibwa nti gavumenti ya National Resistance Movement ekudde ejjembe mu kulya enguzi kigiviiriddeko abantu bangi okugivumirira. Alipoota ya Amerika ku Uganda eyafuluma mu mwaka gwa bbiri kkumi n’ebiri ng’ekwata ku ddembe ly'obuntu yagamba nti, "Okunoonyereza kwa Bbanka y'ensi yonna okukyasembye kwalaga nti enguzi kikyali kizibu kya maanyi nnyo" era nti, "eggwanga buli mwaka lifiirwa obuwumbi lusanvu nkaaga mu munaana n’obutundutundu mwenda mu kulya enguzi.” Mu ngeri eyo, Uganda ekwata ekifo kya kikumi ana mu mawanga kikumi nsanvu mu mukaaga agasinga okulya enguzi. Embeera eyaloopa Uganda nti efumbekeddemu enguzi ne kituuka n'okumanyika mu mawanga ag'ebweru kwe kubba ssente obukadde kkumi na bubiri n’emitwalo nkaaga obwa ddoola ezaaweebwayo aba Mil in donor Funds ne zibbibwa mu ofiisi ya ssaabaminisita mu mwaka gwa bbiri kkumi n’ebiri. Ssente zino zaali ziweereddwayo okuzza engulu ebitundu by'omu Bukiikakkono bwa Uganda oluvannyuma lw'okutaagulwataagulwa olutalo olwamalayo emyaka amakumi abiri kw’ossa ekitundu kya Karamoja ekisinga okubeeramu obwavu mu bitundu byonna ebisangibwa mu Uganda. Embeera eno yavaako ebibiina n'amawanga mangi okulekera awo okuwa Uganda obuyambi, omwali Omukago gw'Amawanga ga Bulaaya, Obwakabaka bwa Bungereza, Bugirimaani, Denmark, Ireland ne Norway. Etteeka ly'amafuta eryayisibwa paalamenti ya Uganda mu bbiri kkumi n’ebiri nga lyakulemberwamu aba National Resistance Movement okwagala okuleetawo obwerufu mu nkwata y'amafuta lyaleka abantu bangi mu Uganda n’ebweru nga si basanyufu. Okugeza, Angelo Izama, Munnayuganda omugoberezi w'ebyamasannyalaze n'ebyobugagga eby'omu ttaka yagamba nti etteeka lino lyakwasa Museveni ne banne amafuta ga Uganda mu ngalo, ng'oli bw'anaakukwasa kkaadi eggyayo ssente mu bbanka. Okusinziira ku kibiina ky'obwannakyewa ekya Global Witness, Uganda erina amafuta agagisobozesa okufuna ssente ezikubisaamu enfuna yaayo emirundi ebiri wakati w’emyaka mukaaga n’ekkumi, era agabalirirwamu obuwumbi bwa ddoola za Amerika ebikumi bibiri mu ana buli mwaka. Amabago g'amateeka amalala agaleeteddwa era ne gavujjirirwa okuyisibwa n'okukakasibwa mu kiseera ky’obukulembeze bw’ekibiina kya National Resistance Movement mulimu: ennongoosereza mu tteeka erifuga ebibiina by'obwannakyewa eyakolebwa mu mwaka gwa kumi bbiri mukaaga, gye tulaba ng’egootaanyizza enkola y'ebibiina bino okuviira ddala ku mpandiisa yaabyo, enkola y'emirimu, obuvujjirizi n'okukugirwa okukolera awamu mu kitongole ekyo. Okuwandiisa ebibiina bino kujjudde okusumbuyibwa n'okumala okuwa abakungu ba gavumenti enguzi kubanga kyetaagisa abakungu mu gavumenti okukisemba buli mwaka, okukugirwa okukola emirimu gyabwe ewatali nsonga, okuba nga ssente zonna eziva mu bibiina by'obwannakyewa okuva ebweru zirina kuyita mu Banka ya Uganda enkulu n'ebirala bingi ebifuuka emiziziko eri enkola zaabyo. N'ekirala eddembe ly'ebibiina bino ery'okwogera nalyo ligenze lituulwako nga gavumenti eyita mu kubitiisatiisa n'okukulembeza etteeka lya Public Order Management, eribikugira okukuŋŋaana. Ebyokulonda: Okutuuka mu mwaka gwa bbiri etaano lwe waaliwo akalulu ak’ekikungo, Uganda yali efugibwa okuyita mu nkola ey’ekibiina ekimu. Mu kiseera kino National Resistance Movement y'erina omuwendo gw'ababaka abasinga obungi mu paalamenti ya Uganda. Okukuba akalulu ku kifo ky’obwapulezidenti okwaliwo nga kkumi na bbiri Ogwokusatu, nkumi bbiri mu gumu kwagenda okuggwa nga Yoweri Museveni owa National Resistance Movement akuwangudde n'ebitundu nkaaga mu mwenda n’obutundutundu busatu ku buli kikumi. Nga kkumi na musanvu Ogwekkuminoogumu, bbiri etaano, Museveni yalondebwa nga tavuganyiziddwa akiikirire ekibiina kya National Resistance Movement mu kuvuganya ku ntebe y’obwapulezidenti mu kalulu ka bbiri mukaaga. Mu kulonda kwa bonna okwaliwo nga abiri mu ssatu Ogwokubiri, bbiri mukaaga, ekibiina kya National Resistance Movement kyawangula ebifo ebikumi bibiri mu bitaano ku bifo ebikumi bibiri kinaana mu mwenda mu paalamenti. Mu kulonda kwe kumu, Museveni yawangula ekisanja ekirala ku bwapulezidenti n'ebitundu ataano mu mwenda n’obutundutundu busatu ku buli kikumi. Mu kulonda kwa bonna okwa bbiri kkumi na mukaaga, ekibiina kino kyawangula ebifo ebikumi bibiri kyenda mu bisatu ku bifo ebikumi bina abiri mu mukaaga mu paalamenti era Museveni n'addamu n’awangula obwapulezidenti bwa Uganda n'ebitundu ataano mu mukaaga n’obutundutundu nkaaga mu bubiri ku buli kikumi. Mbabazi ava mu National Resistance Movement: Eyali Ssaabawandiisi wa National Resistance Movement, Amama Mbabazi yafuna obutakkaanya ne ssentebe w’ekibiina, Yoweri Museveni ng'okulonda kwa bbiri kkumi na mukaaga tekunnatuuka. Museveni yagoba Mbabazi olw'okulaga obwagazi obw'okumwesimbako okuvuganya ku kifo ky'obwassentebe bw'ekibiina. Mbabazi yava mu kibiina n'akola ekisinde ekikye eky'ebyobufuzi kye yatuuma GO FORWARD.